钦定古今图书集成/明伦汇编/官常典/第544卷 > 《小雅出车六章》
## 钦定古今图书集成/明伦汇编/官常典/第544卷 > 《小雅出车六章》

此劳还率之诗

我出我车，于彼牧矣。自天子所，谓我来矣。召彼仆夫，
谓之载矣。王事多难，维其棘矣。〈赋也〉

我出我车，于彼郊矣。设此旐矣，建彼旄矣。彼旟旐斯，
胡不斾媙？忧心悄悄，仆夫况瘁。〈赋也〉
王命南仲，往城于方。“出车彭彭，旗旐央央。天子命我，
城彼朔方。赫赫南仲，𤞤狁于襄。”〈赋也〉

昔我往矣，黍稷方华。今我来思，雨雪载涂。王事多难，
不遑启居。岂不怀归？畏此简书。〈赋也〉

喓喓草虫，趯趯阜螽。未见君子，忧心忡忡。既见君子，
我心则降。赫赫南仲，薄伐西戎。〈赋也〉

春日迟迟，卉木萋萋。仓庚喈喈，采蘩祁祁。执讯获丑，
薄言还归。赫赫南仲，𤞤狁于夷。〈赋也〉